Polisie lê beslag op miljoene rand se perlemoenDie polisie in Kaapstad het beslag gelê op 16 bokse met gedroogde perlemoen én afgekom op ‘n onwettige aanleg waar die perlemoen verwerk word. (Foto: SAPD) Die polisie in Kaapstad het beslag gelê op amper 350 kg gedroogde perlemoen met ŉ geraamde straatwaarde van nagenoeg R2 miljoen. Sers. Noloyiso Rwexana, polisiewoordvoerder, het gesê lede van Kaapstad se honde-eenheid was gister met ŉ verkiesingspatrollie besig toe hulle agterdogtig geraak het oor ŉ bakkie wat pas by ŉ pakhuis uitgery het. “Omstreeks 15:15 het hulle die voertuig deursoek en 16 verseëlde bokse met gedroogde perlemoen gevind,” het Rwexana gesê. Die polisielede het ook die pakhuis deursoek en afgekom op ŉ onwettige aanleg waar perlemoen gedroog word. Daar is beslag gelê op verskeie stukke toerusting, onder meer ŉ groot staalkookpot, gasbottels, pype en branders, waaiers, verhitters, droograkke en sakke met sout. ŉ Chinese burger (25) is in hegtenis geneem ingevolge die beweerde oortreding van die Wet op Lewende Mariene Hulpbronne. Hy sal na verwagting môre in die Bellville-landdroshof verskyn.